**ΠΡΟΣΧΕΔΙΟ ΝΟΜΟΣΧΕΔΙΟΥ ΜΕ ΤΙΤΛΟ**

**Ο ΠΕΡΙ ΠΡΟΣΩΡΙΝΗΣ ΣΥΝΕΙΣΦΟΡΑΣ ΑΛΛΗΛΕΓΓΥΗΣ ΕΠΙ ΤΩΝ ΠΛΕΟΝΑΖΟΝΤΩΝ ΚΕΡΔΩΝ ΣΤΟΥΣ ΤΟΜΕΙΣ ΤΟΥ**

**ΑΡΓΟΥ ΠΕΤΡΕΛΑΙΟΥ, ΤΟΥ ΦΥΣΙΚΟΥ ΑΕΡΙΟΥ, ΤΟΥ ΓΑΙΑΝΘΡΑΚΑ ΚΑΙ ΤΩΝ ΔΙΥΛΙΣΤΗΡΙΩΝ ΝΟΜΟΣ ΤΟΥ 2022**

|  |  |  |
| --- | --- | --- |
| Προοίμιο |  | Για σκοπούς εναρμόνισης με τις πράξεις της Ευρωπαϊκής Κοινότητας με τίτλο – |
| Επίσημη  Εφημερίδα της  Ε.Ε.: L. 261,  7.10.2022, σ.1- 21. |  | «Κανονισμός (ΕΕ) 2022/1854 του Συμβουλίου της 6ης Οκτωβρίου 2022 σχετικά με την αντιμετώπιση έκτακτης ανάγκης για την αντιμετώπιση των υψηλών τιμών της ενέργειας» |
|  |  |  |
| Συνοπτικός Τίτλος | **1.** | Ο παρών Νόμος θα αναφέρεται ως ο περί Προσωρινής Συνεισφοράς Αλληλεγγύης επί των Πλεοναζόντων Κερδών στους τομείς του Αργού Πετρέλαιου, του Φυσικού Αεριού, του Γαιάνθρακα και των Διυλιστηρίων Νόμος του 2022. |
|  |  |  |
| Ερμηνεία | **2.** | 2. (1) Στον παρόντα Νόμο, εκτός αν προκύπτει διαφορετικά από το κείμενο –  «Έφορος» σημαίνει τον Έφορο Φορολογίας όπως ορίζεται στον περί Τμήματος Φορολογίας Νόμο όπως εκάστοτε ισχύειˑ  «κέρδος» έχει την έννοια που αποδίδεται στον όρο «φορολογητέο εισόδημα» στον περί Φορολογίας του Εισοδήματος Νόμο ˑ  «πλεονάζοντα κέρδη» σημαίνει το ποσό του κέρδους το οποίο υπερβαίνει το 20% του μέσου όρου των κερδών των αμέσως τεσσάρων (4) προηγούμενων φορολογικών ετώνˑ και σε περίπτωση που:  (α) ο μέσος όρος των κερδών των αμέσως τεσσάρων (4) προηγούμενων φορολογικών είναι αρνητικός τότε ο μέσος όρος των κερδών θεωρείται μηδενικός ˑ  (β) επιχείρηση ξεκίνησε τη δραστηριότητά της εντός των αμέσως τεσσάρων (4) προηγούμενων φορολογικών ετών, ο μέσος όρος των κερδών υπολογίζεται πολλαπλασιάζοντας το μηνιαίο μέσο όρο των κερδών καθ’ όλη τη διάρκεια δραστηριοποίησης της επιχείρησης επί δώδεκα (12) ˑ  (γ) επιχείρηση ξεκίνησε τη δραστηριότητά της εντός του έτους στο οποίο αφορά η προσωρινή συνεισφορά αλληλεγγύης, ο μέσος όρος των κερδών θεωρείται ο μέσος όρος των κερδών των αμέσως τεσσάρων (4) προηγούμενων φορολογικών ετών του τομέα οικονομικής δραστηριότητάς τους, ως αυτός υπολογίζεται και δημοσιεύεται σε ανακοίνωση από τον Έφορο. |
|  |  |  |
| Πεδίο εφαρμογής του παρόντος Νόμου | **3.** | Τηρουμένων των διατάξεων του παρόντος Νόμου, αρμόδιος για την πιστή εφαρμογή του παρόντος Νόμου είναι ο Έφορος, ο οποίος λογίζεται ότι έχει προς το σκοπό αυτό και τηρουμένων των αναλογιών, κάθε εξουσία, αρμοδιότητα ή υποχρέωση να προβαίνει σε κάθε ενέργεια, την οποία κρίνει αναγκαία για την εφαρμογή των διατάξεων του παρόντος Νόμου. |
|  |  |  |
| Υποχρέωση για καταβολή ειδικού τέλους | **4.** | (1) Παρά τις διατάξεις οποιουδήποτε άλλου Νόμου, κάθε επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων υποχρεούται όπως για το φορολογικό έτος 2022 και το φορολογικό έτος 2023 καταβάλει προσωρινή συνεισφορά αλληλεγγύης.  (2) Το ποσό της προσωρινής συνεισφοράς αλληλεγγύης επιβάλλεται σε ποσοστό 33% επί των πλεονάζοντων κερδών των φορολογικών ετών 2022 και 2023. |
|  |  |  |
| Δήλωση και καταβολή της προσωρινής συνεισφοράς αλληλεγγύης | **5.** | (1) Το ποσό της προσωρινής συνεισφοράς αλληλεγγύης δηλώνεται μετά από υπολογισμό που γίνεται από την ίδια την επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων, σε έντυπο που εγκρίνεται από τον Έφορο και υποβάλλεται υποχρεωτικά από την ίδια την επιχείρηση με την καταβολή ταυτόχρονα του ειδικού τέλους για το φορολογικό έτος 2022 κατά την 31η Μαρτίου 2023 και για το φορολογικό έτος 2023 κατά την 31η Μαρτίου 2024 ·  Νοείται ότι για τις επιχειρήσεις που ξεκίνησαν τη δραστηριότητά τους εντός του έτους στο οποίο αφορά η προσωρινή συνεισφορά αλληλεγγύης, ως προθεσμία υποβολής του εντύπου και καταβολής της προσωρινής συνεισφοράς αλληλεγγύης καθορίζεται το τέλος του μήνα που έπεται το μήνα δημοσίευσης από τον Έφορο του μέσου όρου των κερδών των αμέσως τεσσάρων (4) προηγούμενων φορολογικών του τομέα οικονομικής δραστηριότητάς τους.  (2) Επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων δύναται εντός έξι (6) μηνών από την υποβολή της δήλωσης υπολογισμού της προσωρινής συνεισφοράς αλληλεγγύης να υποβάλει αναθεωρημένη δήλωση δεόντως αιτιολογημένη.  (3) Σε περίπτωση που επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων αρνηθεί, παραλείψει ή αμελήσει να υποβάλει δήλωση και να καταβάλει προσωρινή συνεισφορά αλληλεγγύης όπως προβλέπεται στο παρόν άρθρο ή σε περίπτωση που προκύψει για οποιοδήποτε λόγο πληρωτέα προσωρινή συνεισφορά αλληλεγγύης, ο Έφορος δύναται να προβεί σε βεβαίωση της προσωρινής συνεισφοράς αλληλεγγύης κατά την κρίση του:  Νοείται ότι σε περίπτωση αναθεώρησης ή βεβαίωσης προσωρινής συνεισφοράς αλληλεγγύης, οποιοδήποτε επιπρόσθετο πληρωτέο ποσό από επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων, καταβάλλεται μαζί με το νενομισμένο τόκο από την ημερομηνία που καθορίζεται στο εδάφιο (1). |
|  |  |  |
| Το ποσό της προσωρινής συνεισφοράς αλληλεγγύης δεν εκπίπτει του φόρου εισοδήματος, αλλά μειώνει το κέρδος για σκοπούς της έκτακτης αμυντικής εισφοράς | **6.** | Ανεξαρτήτως οποιασδήποτε διάταξης οποιουδήποτε άλλου Νόμου, η δυνάμει του παρόντος Νόμου καταβληθείσα προσωρινή συνεισφορά αλληλεγγύης δεν εκπίπτει του φορολογητέου εισοδήματος για τους σκοπούς του περί Φορολογίας του Εισοδήματος Νόμου, αλλά μειώνει το κέρδος το υποκείμενο σε λογιζόμενη διανομή μερίσματος για τους σκοπούς του περί Εκτάκτου Εισφοράς για την Άμυνα της Δημοκρατίας Νόμου. |
|  |  |  |
| Ενστάσεις και προσφυγές | **7.** | Επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων, η οποία θεωρεί ότι είναι αδικημένη από τη βεβαίωση της προσωρινής συνεισφοράς αλληλεγγύης από τον Έφορο, έχει δικαίωμα να υποβάλει ένσταση και σε τέτοια περίπτωση εφαρμόζονται οι διατάξεις του άρθρου 20 του περί Βεβαιώσεως και Εισπράξεως Φόρων Νόμου, τηρουμένων των αναλογιώνˑ  Νοείται ότι, σε περίπτωση διαφωνίας με την απόφαση του Εφόρου επί της ένστασης, επιχείρηση που δραστηριοποιείται στους τομείς του αργού πετρελαίου, του φυσικού αεριού, του γαιάνθρακα και των διυλιστηρίων έχει δικαίωμα να ασκήσει προσφυγή στο Ανώτατο Δικαστήριο, σύμφωνα με το άρθρο 146 του Συντάγματος:  Νοείται περαιτέρω ότι η καταβολή της προσωρινής συνεισφοράς αλληλεγγύης δεν αναστέλλεται σε περίπτωση ένστασης ή προσφυγής. |
|  |  |  |
| Εξουσίες του Εφόρου | **8.** | Ο Έφορος έχει, τηρουμένων των αναλογιών, όλες τις εξουσίες, αρμοδιότητες και υποχρεώσεις, περιλαμβανομένης της επιβολής διοικητικών προστίμων ή/και άλλων διοικητικών κυρώσεων, περιλαμβανομένων ποινών ή/και πρόσθετης συνεισφοράς, δυνάμει των διατάξεων του περί Βεβαιώσεως και Εισπράξεων Φόρων Νόμου και του περί Εισπράξεων Φόρων Νόμου για να ασκεί τα καθήκοντα που του ανατίθενται, καθώς και για να επιλύει οποιαδήποτε ζητήματα δυνατόν να προκύψουν, δυνάμει των διατάξεων του παρόντος Νόμου. |
|  |  |  |
| Λήψη δικαστικών μέτρων προς είσπραξη της προσωρινής συνεισφοράς αλληλεγγύης ή/και διοικητικών προστίμων, ή/και διοικητικών κυρώσεων | **9.** | Σε περίπτωση παράλειψης πληρωμής της κατά τον παρόντα Νόμο εισπρακτέας από τον Έφορο προσωρινής συνεισφοράς αλληλεγγύης ή οιωνδήποτε άλλων διοικητικών προστίμων και/ή άλλων διοικητικών κυρώσεων, ο Έφορος λαμβάνει δικαστικά μέτρα και εισπράττει οιονδήποτε οφειλόμενο ποσό ως αστικό χρέος οφειλόμενο προς τη Δημοκρατία. |
|  |  |  |
| Έναρξη της ισχύος του παρόντος Νόμου | **10.** | Η ισχύς του παρόντος Νόμου αρχίζει από τη δημοσίευσή του στην Επίσημη Εφημερίδα της Δημοκρατίας. |